ডানকুনির যুবক সঞ্জয় রায়ের মৃত্যুর ঘটনায় অ্যাপোলোর বিরুদ্ধে বড়সড় গাফিলতির অভিযোগ পেল রাজ্য সরকারের গঠন করা তদন্ত কমিটি। শুধু চিকিৎসায় গাফিলতি নয়, মিথ্যে তথ্য দিয়ে সঞ্জয় রায়ের পরিবারের থেকে অনেক বেশি অর্থ আদায় করার অভিযোগও প্রমাণিত হয়েছে অ্যাপোলো হাসপাতালের বিরুদ্ধে।
সঞ্জয় রায়ের মৃত্যু তদন্তে রাজ্য সরকার যে দু’টি পৃথক তদন্ত কমিটি তৈরি করেছিল, তার চূড়ান্ত রিপোর্ট এ দিনই নবান্নে জমা পড়ার কথা। বেশ কয়েকটি সংবাদমাধ্যমে ওই রিপোর্ট উল্লেখ করে দাবি করা হয়েছে, সঞ্জয় রায়ের চিকিৎসার ক্ষেত্রে গাফিলতি ছিল অ্যাপোলোর চিকিৎসকদের। দুর্ঘটনায় আহত ওই যুবক লিভারের রক্তক্ষরণ বন্ধ করতে যথাযথ চিকিৎসা হয়নি বলেই রিপোর্টে মত দিয়েছেন তদন্তকারী দলের সদস্যরা। আর লিভার থেকে অতিরিক্তি রক্তক্ষরণেই সঞ্জয়ের মৃত্যু হয়েছিল বলে মনে করছে তদন্ত কমিটি। এই তদন্ত কমিটিতে বিশেষজ্ঞ চিকিৎসকরাও ছিলেন। সঞ্জয় রায়ের চিকিৎসার সঙ্গে যুক্ত চিকিৎসকদের সঙ্গেও তাঁরা একাধিকবার কথা বলেন। 
শুধু তাই নয়, বিলিংয়ের ক্ষেত্রেও বড়সড় গলদ প্রমাণিত হয়েছে অ্যাপোলোর বিরুদ্ধে। অভিযোগ, সঞ্জয় রায়ের পরিবারের থেকে চারটি মেজর অ্যানাস্থেশিয়ার চার্জ নিয়েছে অ্যাপোলো হাসপাতাল। অথচ বাস্তবে মাত্র একবার লোকাল অ্যানাস্থেশিয়া করে সঞ্জয়ের একটি ছোট সার্জারি করা হয়েছিল। চিকিৎসায় গাফিলতি এবং ভুয়ো বিলিংয়ের জন্য অ্যাপোলোর মোট আট থেকে দশজন চিকিৎসক এবং অন্যান্য বিভাগের কর্মীদেরও চিহ্নিত করেছে তদন্ত কমিটি।  
সঞ্জয় রায়ের চিকিৎসার জন্য তাঁর পরিবারের কাছ থেকে সাত লক্ষ টাকারও বেশি দাবি করেছিল অ্যাপোলো কর্তৃপক্ষ। অর্থ মেটাতে না পারায় ওই যুবকের পরিবারের এফডি সার্টিফিকেট জমা রাখার অভিযোগ ওঠে অ্যাপোলোর বিরুদ্ধে। এমনকী, টাকা না মেটানোর জন্য এসএসকেএম-এ চিকিৎসার জন্য সঞ্জয় রায়কে দেরি করে হাসপাতাল থেকে ছাড়া হয় বলে অভিযোগ।
ইতিমধ্যেই মুখ্যমন্ত্রীর হাতে এই তদন্ত রিপোর্ট তুলে দেওয়া হয়েছে। বেসরকারি ওই হাসপাতালের বিরুদ্ধে যে ধরনের গুরুতর অভিযোগ প্রমাণিত হল, তাতে অ্যাপোলো হাসপাতালের কঠিন শাস্তির মুখে পড়া এক রকম নিশ্চিত।